Globalni pad slobode medija, pogoršanje na Balkanu
Organizacija Fridom haus je kao jednu od četiri glavne pojave prošle godine izdvojila pogoršanje medijske situacije na Zapadnom Balkanu, dok je jedan od najvećih padova zabilježen u Srbiji
Pogoršanje medijske situacije na Zapadnom Balkanu je u novom izvještaju organizacije Fridom haus izdvojeno kao jedna od četiri glavne pojave prošle godine. Sve zapadnobalkanske države svrstane su u kategoriju djelimično slobodnih zemalja, dok je u više njih nastavljen zabrinjavajući trend kršenja slobode medija kaže za Glas Amerike istraživač Elen Agekijan. BiH u kojij su mediji podijeljeni po etničkim i političkim linijama, a vlasničke i donatorske strukture utiču na nezavisnost uređivačke politike, dijeli 107. mjesto sa Argentinom, Grčkom i Nigerom. Elen Agekijan kaže da se nada da će BiH riješiti probleme koje je Freedom House uočio u 2014. godini - porast policijskog pritiska na glasila, nasilja i verbalnih napada na novinare, kao i porast cyber-napada na internet medije. "Sa oprezom bih govorila o mogućnosti da generalne institucije sistema u BiH mogu da podrže ozbiljne promjene u kratkom vremenskom roku. Evropski komšiluk je svakako pozitivan podstrek potrebnim promjenama, ali nisam baš ubijeđena da će ti signali rezultirati implementacijom i stvarnim promjenama", kaže Agekijan. Jedan od najznačajnijih padova, i to za tri poena, zabilježen je u Srbiji, koja se sa 40 poena našla na 80. mjestu, koje dijeli sa Hrvatskom i Indijom. Srbija se, uz Makedoniju, takođe našla među zemljama u kojima je poslednjih pet godina zabilježen najveći pad slobode medija. Politička opstrukcija i pritisak, ističe Agekijan, ograničavaju slobodu srpskim novinarima da obavljaju svoj posao, dok nepovoljna medijska situacija neminovno dovodi i do samocenzure koja je prisutne svugdje na Zapadnom Balkanu. Iako u novom izvještaju ispred svojih susjeda, na 78. mjestu sa 39 poena, Crna Gora poslednju deceniju bilježi konstantan pad slobode medija. Uslovi u zemlji pogoršani su i od povratka Mila Đukanovića na položaj premijera 2012., navodi Fridom haus. „ Najniže rangirana zemlja u regionu je Makedonija, na 125. mjestu, Bosna i Hercegovina je 107., Albanija i Kosovo dijele 97. poziciju. Fridom Haus navodi da su se uslovi za rad medija u 2014. naglo pogoršali širom svijeta, s obzirom na to da su se novinari suočavali sa sve većim ograničenjima slobodnog protoka vijesti i informacija, ali i ozbiljnim prijetnjama po svoje živote. Globalna sloboda medija je prošle godine pala na najniži nivo u poslednjih više od 10 godina, dok samo 14 odsto svjetske populacije živi u područjima sa slobodnom štampom, navodi se u izvještaju. Pad, za jedan poen, zabilježile su i Sjedinjene Države zbog, između ostalog, pritvaranja i maltretiranja novinara tokom protesta u Fergusonu, u Mizuriju, te određenih praksi federalne vlade, među kojima je i relativno stroga kontrola informacija koje dolaze iz Bijele kuće i vladinih agencija. Kriterijumi na osnovu kojih organizacija rangira zemlje po stepenu slobode medija sa poenima od nula (najslobodnije) do 100 (najmanje slobodne) su pravno, političko i ekonomsko okruženje.